Í þessari töfrandi hjólaferð verður hjólað um Toskanahéraðið á Ítalíu sem svo marga dreymir um að heimsækja . Hjólaðar verða fáfarnar leiðir í gegnum sveitahéruðin þar sem við upplifum fagurt landslagið með öllum skilningarvitum . Á vegi okkar verða frjósamir vínakrar , heiðgrænir ólífulundir og önnur dásamleg gróðursæld innan um fornar byggingar og huggulega strandbæi . Við munum hjóla eftir aldagömlum virkisveggjum miðaldaborgarinnar Lucca og líta á hinn heimsfræga skakka turn í Pisa . Kynnumst marmaravinnslu í Carrara og njótum einstaks útsýnis yfir La Spezia flóa í Montemarcello þjóðgarðinum . Þema ferðarinnar er að njóta hins ljúfa lífs og það getum við sannarlega gert á hótelinu sem er staðsett rétt við ströndina á einum vinsælasta sumardvalarstað Ítalíu . Hvenær sem er í ferðinni er hægt að taka daginn rólega og njóta aðstöðunnar á hótelinu eða kanna umhverfið á eigin vegum . Flug með Icelandair og flugvallaskattar . Ferðir á milli flugvallarins í Mílanó og hótelsins . Gisting í tveggja manna herbergi með baði á 3 stjörnu hóteli . Morgunverðarhlaðborð . Vel útilátinn 3 rétta kvöldverður á hóteli . Hjóladagskrá . Rútuferðir til baka frá stöðum samkvæmt dagskrá . Innlend staðarleiðsögn í hjólaferðum . Upplýsingafundur með fararstjóra fyrir ferð . Íslensk fararstjórn . Ekki innifalið Leiga á 21 gíra hjóli í 6 daga 26.300 kr . Leiga á rafmagnshjóli í 6 daga 33.700 kr . Aðgangseyrir inn á söfn , í hallir og kirkjur . Hádegisverðir . Þjórfé . Valfrjálst Undirbúningur Þetta er miðlungserfið hjólaferð sem ætti að henta flestu hjólafólki . Dagleiðirnar spanna um 35 - 60 km . Flogið verður með Icelandair til til Mílanó þann 16. maí . Brottför frá Keflavík kl. 13:55 , en mæting í Leifsstöð er í síðasta lagi 2,5 klst fyrir brottför . Lending í Mílanó kl. 19:40 að staðartíma . Gera má ráð fyrir að rútuferðin frá flugvellinum á gististað taki rúmlega 3 klst . Á heimleið 23. maí flytur rúta okkur til Mílanó , en þaðan verður flogið kl. 20:40 . Lending á Íslandi kl. 22:55 að staðartíma . Tillaga að dagleiðum Bjarni Torfi Álfþórsson fararstjóri er reyndur hjólamaður og mun hann skipuleggja hjólaferðirnar eftir aðstæðum hverju sinni í samráði við enskumælandi innlendan leiðsögumann sem fylgja mun hópnum alla hjóladagana . Eftirfarandi eru leiðarlýsingar til viðmiðunar fyrir fimm hjóladaga sem fararstjóri getur skipulagt eftir eigin höfði ásamt því að breyta eða bæta við þeim stöðum sem honum þykir áhugavert að heimsækja . Gert er ráð fyrir einum frídegi . Dagleið 1 | Pisa Við gefum okkur tíma til að hvíla okkur eftir flugið en hjólum svo í rólegheitum af stað til Pisa . Á leið okkar þangað heimsækjum við eitt fallegasta þorp Versilíastrandarinnar , Viareggio , ásamt því að hjóla milli sandhóla Migliarino þjóðgarðsins . Þegar við komum til Pisa skoðum við okkur um en borgin er hvað þekktust fyrir skakka turninn á torginu Piazza dei Miracoli . Klukkuturninum , sem er frístandandi en tilheyrir dómkirkjunni , var eðlilega ætlað að standa lóðrétt en eftir byggingu annarrar hæðar hans tóku undirstöður turnsins að síga . Við skoðum okkur um og myndum í gríð og erg en hjólum síðan áfram uns komið er í þorpið San Pietro a Grado við Migliarino garðinn . Rútan flytur okkur þaðan aftur á hótelið . Ef áhugi er til staðar þá er hægt að bæta við 10km leið til strandbæjarins Tirrenia . Erfiðleikastig : létt Dagleið 2 | Lucca Við reynum aðeins meira á okkur í dag á leið okkar til Lucca . Leið okkar liggur upp eftir einum hinna fornu vega sem lágu til Rómar . Við komum að sögulegu þorpi , Pietrasanta , en hér er tilvalið að líta á San Martino dómkirkjuna frá 14. öld . Lucca er gömul virkisborg sem var á 13. og 14. öld ein af valdamestu borgum Evrópu . Við munum hjóla eftir virkisveggjunum frá miðri 17. öld og njóta stórkostlegs útsýnis yfir borgina ásamt því að fara í stutta skoðunarferð fótgangandi um hana . Ekið verður til baka á hótelið með rútu . Erfiðleikastig : létt til miðlungserfið Dagleið 3 | Luni & Sarzana Þennan dag er hjólað til Luni sem er nú þorp en var eitt sinn kunn hafnarborg . Þaðan er svo farið í annan heillandi , gamlan bæ , Sarzana . Hér skoðum við okkur um , röltum eftir notalegum , litlum strætum og kíkjum svo á kastala umlukta varnarveggjum . Leiðin liggur áfram um sveitir og á einum stað verður áð hjá vínbónda þar sem tækifæri gefst til að grípa bita og njóta framleiðslu bóndans . Erfiðleikastig : létt til miðlungserfið Dagleið 4 | Marmarinn í Carrara Dásamlegt landslag Toskana og Liguria héraðsins tekur á móti okkur í dag á leið okkar til miðaldabæjarins Massa sem hringar sig um Malaspina kastalann . Eftir að hafa skoðað bæinn hjólum við áfram til Carrara sem er höfuðstaður marmaravinnslu á Ítalíu . Héðan förum við upp í 1000m hæð í jeppum eftir stígum og bröttum brekkum og útsýnið er stórkostlegt . Heimferð á hótelið með rútu . Erfiðleikastig : miðlungserfið Dagleið 5 | Montemarcello & Skáldaflói Rútan flytur okkur á upphafsreit dagleiðarinnar í Fiunaretta . Við hefjum hjóladaginn á dálítilli áskorun en vegurinn til Montemarcello þjóðgarðsins er nokkuð brattur . Umbun erfiðisins er einstakt útsýni yfir La Spezia flóann . Við hjólum áfram í rólegheitum og njótum sýnarinnar yfir Portovenere . Þegar komið verður til Lerici við Golfo dei Poeti flóann , eða Skáldaflóa eins og hann kallast á íslensku , dveljum við þar nokkra stund og njótum útsýnis áður en við förum með bát til Portovenere þar sem er tilvalið að næra sig . Snúum til baka til La Spezia seinnipartinn en þaðan flytur rútan okkur á hótel . Erfiðleikastig : miðlungserfið Frídaginn er hægt að nýta sér til að kynna sér svæðið á eigin vegum . Ýmislegt má gera þennan dag en að neðan eru þrjár hugmyndir . Flórens eða Cinque Terre með lest : Brautarstöðin í Pietrasanta er í um 5 km fjarlægð frá hóteli en þangað má komast með strætisvagni eða leigubíl . Ekki er mælt með að þangað sé hjólað og hjól skilin eftir daglangt á brautarstöð . Ferðin til Flórens tekur 90 mín. en skipta þarf um lest í Pisa . Ferðin til Cinque Terre ( Riomaggiore ) tekur 75 mín. en skipta þarf um lest í La Spezia . Afslöppun á baðströnd , verslanir í Viareggio og Forte dei MarmiHægt að taka það rólega nærri hóteli , sóla sig á baðströnd og kíkja í verslanir í Viareggio eða Forte dei Marmi . Þá er hægt að nota reiðhjólin og dóla sér milli smáþorpa á Versilian ströndinni . Gist verður á 3 * hóteli í strandbænum Marina di Pietrasanta , Hotel Venezia . Herbergin eru búin öllu því helsta ; loftkælingu , sjónvarpi , síma , hárþurrku og minibar . Hótelið er mjög vel staðsett við sjávarsíðuna á einum vinsælasta sumardvalarstað Ítalíu . Stór garður er í kringum hótelið með sundlaug ásamt sólbaðsaðstöðu . Frí nettenging er á hótelinu .